stanford-oval/wikipedia huggingface dataset:
נחום זולוטוב
ביוגרפיה

זולוטוב נולד בשנת 1926 בוורשה בירת פולין, ובשנת 1935, בילדותו, עלה לארץ ישראל עם משפחתו והתיישב עמהּ בתל אביב. למד בבית הספר העממי תל נורדאו ובבית הספר התיכוני למסחר. בנעוריו (1939–1944) למד פיסול בסטודיו אבני–שטרנשוס אצל הפסל משה שטרנשוס, שעמו שמר על קשר גם בעתיד ושילב את עבודותיו בפרויקטים שונים, שהבולט בהם הוא בית התרבות וההנצחה בניצנים. לאחר סיום לימודיו התיכוניים שירת במשך שנה במשטרת היישובים העבריים (שבמהלכה שמר בשדות קיבוץ עין השופט), ולאחריה החל בלימודי אדריכלות בטכניון בחיפה. הוא הפסיד שנת לימודים כששירת בצה"ל במלחמת העצמאות, וסיים את לימודיו בשנת 1950. החל משנת 1955 יצא לדרך עצמאית.
בשנות ה-50 וה-60 היה זולוטוב לאחד מהאדריכלים המובילים והמצליחים של סגנון הברוטליזם בישראל, וחלוץ בחשיבה מתקדמת לגבי הבנייה העירונית בתל אביב. בשנת 1958 תכנן את הבניין הגבוה הראשון בתל אביב. הבניין, שהוקם ברחוב בן-יהודה 77–79, היה בן 11 קומות (קומת מסחר, קומת עמודים, 8 קומות מגורים וקומת גג, שבה שכן משרדו), והיווה נקודת מפנה בתכנון העירוני בישראל – לא רק פרויקט חלוצי בתחום הבנייה לגובה, אלא הוא אף הכיל את חנות הסופרמרקט הראשונה בישראל, שאותה הקימה חברת שופרסל. בעקבות עקשנותו, שהביאה להקמת הבניין, על ייחודו כבניין גבוה ראשון בעיר וכן הטכנולוגיה שבה הוקם – זכה עליו זולוטוב בפרס רוקח לאדריכלות בשנת 1961.
זולוטוב ביקש להמשיך את התפיסה של הבנייה לגובה ותכנן שכונה גדולה של מגדלים בני עשרות קומות בגבעתיים. לשיטתו, יש להקים מגדלים קבועים ובכך לאפשר אזורי גינון גדולים יותר, באזורים כמו גבעתיים, שבהם ניתן, הודות לאקלים, להקים גינות גדולות. הפרויקט לא הוקם בסופו של דבר, בשל התנגדות הוועדה לבניין ערים והחברה הקבלנית. פרויקטים משמעותיים נוספים שהציע ולא יצאו אל הפועל הם תוכנית לשדרות רוטשילד – שבה הציע לבטל את שדרת העצים ובמקומה לקבוע כביש מהיר טבעתי ומגדלי מגורים, מסחר ועסקים. כמו כן, הציע תחנה לתחבורה מרכזית בתל אביב (באתר של בית הדר והחניון הסמוך לו).
בשנת 1963 זכה בפרס רכטר (שהוענק באותה שנה לראשונה) על בית ההארחה בעין עבדת.
בשנת 1966 נחנך בקיבוץ ניצנים אחד מהמבנים החשובים בתולדות האדריכלות הישראלית בתכנונו של זולוטוב. הבניין, שיועד לבית זיכרון לבני הקיבוץ וחיילי גדוד 53 של חטיבת גבעתי שנפלו על הגנת הקיבוץ במלחמת העצמאות (בהם אחיו הגדול, בצלאל), וגם כאולם תרבות, נבנה ברוח סגנון הברוטליזם, תוך שילוב משחקי אור וצל מרשימים. הבניין, המזכיר בונקר או עמדה צבאית, משקיף על מיקומו המקורי של הקיבוץ. הבניין על מרכיביו השונים, מבקש להוביל בקרב המבקרים בו את תחושת הלוחם במלחמה על ביתו וכן את תחושת האובדן על אלה שנפלו. לצד הבניין הזמין זולוטוב את הפסל משה שטרנשוס להציב אנדרטה לנופלים.
בשנת 2011 יצא לאור הספר "נחום זולטוב - אדריכל ומתכנן ערים" מאת האדריכלית טוּלה עמיר. שנה לאחר מכן זכה ב"אות יקיר עמותת האדריכלים". ארכיונו האישי של זולטוב נמסר ברובו לארכיון עזריאלי לאדריכלות. חלקים קטנים מהארכיון נמסרו למרכז המידע לאמנות ישראלית במוזיאון ישראל ולארכיון אדריכלות ישראל. ב-2019-2020 נערכה תערוכה המוקדשת ליצירתו בארכיון עזריאלי לאדריכלות, מוזיאון תל אביב לאמנות.
זולוטוב נפטר במאי 2014, בגיל 87. נקבר בבית העלמין מנוחה נכונה בכפר סבא.
הותיר את אשתו, מרים לבית פיינשטיין, את שתי בנותיו, טלי צוקר ואורית גורי (מוזיקאית), נכדים ונינים.
עבודות נבחרות

בניין דירות וסופרמרקט, רחוב בן יהודה, תל אביב, 1958 (פרס רוקח לאדריכלות, 1961).
שיכונים ('שיכוני זולוטוב'), אשקלון, 1957.
בניין דירות, אשקלון, 1959.
שיכון לדוגמה (בשיתוף חבר אדריכלים), שכונה ה' בבאר שבע, 1959.
משרדי חברת פי גלילות, תל אביב, 1959.
בית תמרה (על שם תמרה כהן), טבחה, 1961.
בית ספר שדה עין גדי, 1962.
מרכז מבקרים ותחנת דלק, עבדת, 1962 (פרס רכטר לאדריכלות).
שיכונים ובית ספר שדה, נאות הכיכר, 1963.
בית תרבות והנצחה, קיבוץ ניצנים, 1966.
בית הבראה ביערות הכרמל, 1966.
קפיטריה ומועדון סטודנטים (אגף מתוך בניין גדול יותר שלא נבנה, כיום משמש בית הספר לאדריכלות), אוניברסיטת תל אביב 1966.
בית הכנסת המרכזי, נצרת עילית, 1967.
מטה השב"כ, תל אביב, 1967 (פרס רוקח לאדריכלות 1973).
בית חולים פרטי, 1967, רמת אביב (הבניין לא הושלם, והשלד נהרס).
תחנת הרכבת תל אביב דרום, 1970 (כיום לא בשימוש).
בית הכנסת של התאחדות עולי בבל, באר שבע, 1971.
הדולפינריום בתל אביב, 1978, (כיום לא בשימוש).
בית הכנסת של העדה העיראקית, באר שבע, 1973-1981.
בית "החוויה הישראלית", יפו העתיקה (כיום הוסב המבנה למגורים ומסחר ושונה לגמרי).
גלריית תמונות

הרב קומות ברחוב בן יהודה
בית זיכרון לבנים בקיבוץ ניצנים ולצידו פסל מאת משה שטרנשוס
מודל בית הכנסת המרכזי בנצרת עילית
חזית הכניסה לבניין בית הכנסת המרכזי בנצרת עילית
פרוטומה מברונזה המתארת את זולוטוב כנער, מעשה ידי מורו האמן משה שטרנשוס
בית הכנסת של העדה העיראקית בבאר שבע
מלון הסלע האדום לשעבר באילת (כיום מגורי עובדי מלונות)
דיוקן עצמי, 1947
ראו גם

ערכים על מבנים ואתרים שתכנן נחום זולוטוב
לקריאה נוספת

טולה עמיר, נחום זולוטוב: אדריכל ומתכנן ערים, תל אביב: אמה; מרכז הספר והספריות בישראל – המפעל לספרי אמנות פלסטית, תשע"א 2011.
הערות שוליים

1 2  "Zolotov, Nachum," in: Who's Who in Israel and in the Work for Israel Abroad, 1969, p. 310.
1 2  ח. לוריא, זכו בפרס-רוקח לאדריכלות, מעריב, 10 בספטמבר 1961.
↑  נועם דביר, בבן יהודה ייסדתי את תרבות הצריכה הישראלית, באתר הארץ, 2 באפריל 2010.
↑  ישעיהו אביעם, גם גבעתיים תצמח לגובה?, מעריב, 20 ביוני 1963; נ. זולוטוב רוצה בבתים גבוהים, דבר, 15 בספטמבר 1961.
↑  פרס רכטר - לאדריכל זולוטוב, דבר, 14 בינואר 1963; תקוה ויינשטוק, אדריכל צעיר ובית בעבדת – זכו ב"פרס רכטר", מעריב, 15 בינואר 1963
.
↑  ישעיהו אביעם, "יזכור" לחללי גדוד 53, מעריב, 10 באוקטובר 1966.
1 2  אדריכל נחום זולוטוב באתר "אבלים".
↑  טוביה כרמל, "כיפה הפוכה" במרכז בית-הכנסת, מעריב, 5 בינואר 1966; טוביה כרמל, בית-כנסת מרכזי בנצרת עילית, מעריב, 15 באוגוסט 1966.
↑  פרס רוקח לגדעון שריג ונחום זולוטוב, דבר, 27 בדצמבר 1972.
| --- | --- |
בקרת זהויות :  ICIA: 280021  NLI: 987007297995205171  BnF: cb167048847 (data)  GND: 1027477011  ISNI: 0000 0003 8489 6942  SUDOC: 165275502  ULAN: 500480415  VIAF: 278683260   WorldCat (עם VIAF): 278683260
נורה פלואורסצנטית קומפקטית

נורה פלואורסצנטית קומפקטית ישרה
נורה פלואורסצנטית קומפקטית ספירלית
נורה פלואורסצנטית קומפקטית או בשמה הגנרי "נורה חסכונית" (מאנגלית: Energy Saving Lamp), היא נורה פלואורסצנטית קטנת מידות. רוב הנורות הפלואורסצנטיות הקומפקטיות כוללות מתאם לבתי מנורה המיועדים לנורות להט, אך יש כאלו שאינן כוללות אותו, ומיועדות להפעלה בדומה לנורה פלואורסצנטית, באמצעות משנק חיצוני ובגוף תאורה ייעודי.
בהשוואה לנורת ליבון, המפיצה שטף אורי (עוצמת תאורה) זהה, נורה פלואורסצנטית קומפקטית צורכת פחות הספק ואורך חייה ארוך בהרבה.
השוואה לנורת ליבון

| שטף אורי (עוצמת אור)   ביחידות לומן | צריכת חשמל של  נורת להט  בוואט | צריכת חשמל של  נורת פלואורסצנט קומפקטית  בוואט |
| --- | --- | --- |
| 415lm | 40W | - |
| 660lm | - | 11W |
| 700lm | 60W | - |
| 900lm | - | 15W |
| 930lm | 75W | - |
| 1330lm | 100W | - |
| 1500lm | - | 23W |
| 1900lm | - | 30W |
| 2140lm | 150W | - |
השוואה לנורת ליבון > צריכת אנרגיה

נורה פלואורסצנטית קומפקטית צורכת בין רבע לחמישית מההספק שצורכת נורת ליבון השווה לה בעוצמת אורה, ולכן חוסכת אנרגיה רבה ומקטינה את הצורך בייצור חשמל.
נורת ליבון ממירה לחום כ-90% מהאנרגיה שהיא צורכת לעומת נורת הפלואורסצנט הקומפקטית הממירה לחום רק כ-30%.
נצילותן האורית של רוב הנורות הפלואורסצנטיות הקומפקטיות, נעה בין 45 ל-65 לומן לוואט.
השוואה לנורת ליבון > אורך חיים

לנורה פלואורסצנטית קומפקטית יש אורך חיים של בין 6,000 ל-15,000 שעות בממוצע, בעוד לנורת ליבון אורך חיים של 750 - 1,000 שעות בממוצע בכל תנאי ההפעלה. לאחר שימוש ארוך יכולה לרדת מעט יעילותה של הנורה הפלואורסצנטית הקומפקטית. מספר רב מאוד של גורמים עלולים לקצר את אורך החיים שלה למספר חודשים ואף ימים ספורים בלבד (במיוחד עקב הכללתו של המשנק האלקטרוני [שכולל רכיבים אלקטרוניים רגישים] כחלק אינטגרלי מהנורה), ביניהם איכות הייצור של הנורה והמשנק שלה, הדלקות תכופות, פעולה בטמפרטורות קיצוניות (קור ובמיוחד חום), אטימות גוף התאורה וגודלו (אין להשתמש בנורות אלו בגופים סגורים, אטומים וקטנים ללא אוורור לחלל הגוף מחשש לחימום יתר של הרכיבים האלקטרוניים של המשנק שבתוך הנורה והשבתתו לפני שהנורה תגיע לסיום חייה) ותנוחת התקנת הנורה בגוף התאורה (למשל כאשר הנורה מותקנת אנכית כאשר בית הנורה פונה כלפי מטה, הדבר מבטיח כי החום של הנורה יתפזר כלפי מעלה לאוויר ויחמם הרבה פחות את המשנק של הנורה, ובכך יכול להאריך את החיי הנורה באופן משמעותי).
השוואה לנורת ליבון > עלות

נורה פלואורסצנטית קומפקטית יעילה פי 4 וחייה ארוכים פי 8 - 15 מנורת ליבון אך מחירה גבוה פי 3 - 10 ממחירה של נורת הליבון. עם זאת, אורך החיים הארוך של נורה פלואורסצנטית קומפקטית, ששקול לאורך חייהן המצטבר של 8 - 15 נורות להט, מפצה על מחירה הגבוה, בנוסף לחיסכון באנרגיה.
צבעים > איכות האור

נורת ליבון רגילה פולטת את כל ספקטרום האור הנראה. לעומת זאת, הציפוי הפלואורסצנטי המשמש לציפוי נורה פלואורסצנטית רגילה פולט אור בתחום תדרים צר. בנוסף אותו הציפוי הפלואורסצנטי יישחק בתוך כמה חודשים ואף שבועות בתנאי הטמפרטורה והעומס הגבוהים ביחס לעובי הדק וגודלה הקטן של השפופרת של הנורה הפלואורסצנטית הקומפקטית, ועוצמת האור של הנורה תרד מהר מאוד. על מנת להתגבר על בעיות אלו, נורת פלואורסצנט קומפקטית מכילה 3 ציפויים פלואורסצנטיים שכל אחד פולט תדר שונה של אור, אשר ביחד מגיעים לאיכות אור טובה (רוב הספקטרום הנראה). בנוסף, ציפויים פלואורסצנטיים אלו עמידים יותר בתנאי הטמפרטורה והעומס הגבוהים של הנורה, מאשר הציפויים הרגילים של נורה פלואורסצנטית רגילה.
צבעים > צבע האור

טמפרטורת הצבע הנמדדת בקלווין (Kelvin-K) היא מדד כמותי לצבע של מקור אור (בהתאם לתיאורית קרינת גוף שחור).
ככל שהמספר ב-K גדול יותר כך הצבע "קר" יותר כלומר כחול יותר. מקובל לקשר בין נורה פלואורסצנטית לבין צבע אור לבן בטמפרטורת צבע של מעל ל-5000K, ובין נורת להט לצבע אור "לבן חם" בטמפרטורת צבע של 2700K. צבע אור לבן נחשב במדינות המערב (במיוחד בבריטניה ובארצות הברית), לאור פחות נעים לעין, בעיקר בבתים, ולכן קיימות בשוק נורות פלואורסצנטיות קומפקטיות אשר מפיצות אור "לבן חם" בטמפרטורה של 2700K. ביפן ובמזרח הרחוק לעומת זאת, צבע לבן מהווה את הצבע המועדף כמעט בכל תחומי התאורה הכללית.
ההתאמה בין שם הצבע לטמפרטורת הצבע אינה תקנית והיצרנים השונים מציינים על האריזות מגוון ניסוחים. בדרך כלל על גבי אריזת נורה פלואורסצנטית קומפקטית המפיקה אור "לבן חם" מצוין "Warm White" או טמפרטורת צבע של 2700K. שם צבע האור משתנה גם בהתאם למדינה. לדוגמה אור "לבן חם" מכונה בארצות הברית "Soft White" ובישראל מכנים אותו בפשטות "אור צהוב".
| Color Temperature | טמפרטורת הצבע | Kelvin |
| --- | --- | --- |
| "Warm White" or "Soft White" | "לבן חם" | <2700K |
| "Bright White" or "Medium White" | "לבן בינוני" | 2700-3000K |
| "Cool White" | "לבן קר" | 4000K |
| "White" | "לבן" | 5000K |
| "Daylight" | "אור יום" | <6000K |
איכות הסביבה

ייצור של נורה פלואורסצנטית קומפקטית צורך יותר אנרגיה אך משך חייה הארוך מפצה על כך.
איכות הסביבה > גזי חממה

נורה פלואורסצנטית קומפקטית צורכת פחות חשמל מנורת להט המפיצה עוצמת אור שווה לה. במדינות בהן רוב החשמל מיוצר משריפת פחם, החלפת נורת להט בנורה פלואורסצנטית קומפקטית יכולה להפחית את יצור החשמל ועל ידי כך גם את כמות גזי החממה הנפלטים ביצור החשמל. לדוגמה, אם בארצות הברית כל משק בית יחליף נורת להט אחת בנורה פלואורסצנטית קומפקטית ההפחתה בפליטת גזי החממה תהיה שווה להורדת 3.5 מיליון מכוניות מהכביש.
איכות הסביבה > מיחזור

נורה פלואורסצנטית קומפקטית מכילה כספית לצורך יצירת הקרינה האולטרה הסגולה שמאירה את הציפוי הזרחני. חדירה של כספית למי התהום נחשבת מסוכנת לבריאות בני האדם ומזהמת את פני הקרקע. כמו כן, האלקטרוניקה שמשמשת להפעלת הנורה מכילה גם היא חומרים כמו עופרת, ומתכות רעילות אחרות וכן הפלסטיק שממנו עשוי המארז שמכיל את האלקטרוניקה שמאפשרת להן לעבוד עם בתי נורה לנורות ליבון, אשר ייצורם מזהם מאוד את הסביבה, ולכן לאחר השימוש אין להשליך את הנורה עם שאר האשפה, אלא לפנות אותה למיחזור באופן בטוח תוך שמירה על שלמותה. כיום אין בישראל שירות כזה אולם המשרד להגנת הסביבה נותן את דעתו לנושא [דרוש מקור].
הערות שוליים

↑  Philips SL*18 Demonstration Lamp, www.lamptech.co.uk
↑  The Fluorescent Lamp - Phosphors, www.lamptech.co.uk
(משמאל לימין) (א) נורה פלואורסצנטית קומפקטית 13W ,6500K (ב) נורת להט 60W (ג) נורה פלואורסצנטית קומפקטית 15W 2644K (ד) נורה פלואורסצנטית קומפקטית 14W 3000K
ספקטרום טיפוסי של נורה פלואורסצנטית קומפקטית
נחמן מיפלב

| --- | --- |
אין תמונה חופשית
 לידה:  16 במאי 1886 האימפריה הרוסית סקידל, פלך גרודנו, רוסיה 
 פטירה:  29 באוגוסט 1937 (בגיל 51) פולין קרקוב, פולין 
 שפות היצירה:  עברית, יידיש 
 צאצאים:  צ'אן קנסטה 
 
נחמן מִיפֶלֶב (בכתיב יידי: מיפעלעוו; 16 במאי 1886 – 29 באוגוסט 1937) היה סופר יידי ועברי, מחנך ועורך בפולין.
קורות חיים

נחמן מיפלב נולד בעיירה סקידל שבפלך גרודנו (בתחום המושב היהודי של האימפריה הרוסית) למשפחת חייטים דלת-אמצעים. למד במסלול הדתי מסורתי הרגיל: 'חדר' וישיבה. את לימודיו הכלליים עשה בלומז'ה (פולין) ובמינסק, השלים בהצלחה בחינות בגרות אקסטרניות (חיצוניות), ויצא לעיר קרקוב.
בשנת 1905, לאחר כישלון המהפכה ברוסיה, החל נחמן מיפלב להורות בקרקוב (בהמשך בבית הספר העברי בעיר), ובמקביל עסק בעריכה והחל לכתוב את יצירותיו שלו, עברית ויידיש. בשנת 1921 ייסד וערך בקרקוב שבועון עברי לילדים בשם "הקורא הצעיר"; זה לא החזיק מעמד זמן רב, ולאחר כתריסר גיליונות נסגר. אך מיפלב המשיך בכתיבתו בבמות רבות אחרות.
הוא היה במשך שנים רבות מהמשתתפים הקבועים בעיתוני היהודים בפולין, הן בעברית והן ביידיש. מגיל צעיר חיבר סיפורים קצרים, וכשהיה בן עשרים נדפס סיפורו הראשון. נחמן מיפלב נתן מכוחו לא רק לסיפורת ריאליסטית, אלא גם חיבר מחזות חינוכיים, כתב, תרגם וכינס אגדות עם, וכתב הומורסקות ופיליטונים.
ספריו העבריים כונסו ונדפסו בפולין, בוורשה ובקרקוב. את יצירתו ביידיש לא כינס. חלק מספריו הראשונים שנדפסו בוורשה, חזרו ונדפסו בישראל.
מיפלב נפטר בקרקוב בסתיו 1937, בגיל 50.
בנו, הצייר המפורסם והקוסם הידוע צ'אן קנסטה, עשה רבות להזכרת שמו בהופעותיו בטלוויזיה.
ספריו

נ"י כביטנר, נ' מיפלב, הקורס: ספר למוד השפה העברית לגדולים, קרקוב–דמביצה: ב' פט, תרע"ח.
מילקוטי: ספורים לילדים עם ציורים, קרקוב: ספר, תר"פ.
נ. מיפלב (עורך), הקורא הקטן: קֹבץ מקרא, קרקוב: ספר, תרפ"א. (מקראה)
עמק עשרת התמרים: רומן היסטורי, ורשה: עבר, תר"ץ. (מהדורות נוספות: תל אביב: מסדה, תשי"ג-1953; תשכ"ב.)
חיים לב ונ' מיפלב, ילדי ישראל: ספר מקרא לשנת הלמודים הראשונה בבתי הספר התיכונים והחמישית בבתי הספר העממיים; הציורים מאת הרשדרפר ולנקוביצר ... תווי הנגינה הוכנו על ידי פרופ' שפרבר, קרקוב: אגודת המורים, תרצ"ב.
הקורא הצעיר : ספריה לתלמידים ולנֹער, ורשה: אחיעבר, 1937–1938:
11. נ' מיפלב, החברים. לוט והשוט (1938);
12: נ' מיפלב, אורי עומד בפִנה. בלי חטם (1938);
13: נ' מיפלב, בני השובב. כפתֹר שעשה נקמה בחיט (1938);
14: נ' מיפלב, הכלב בבית המדרש (1938);
18: נ' מיפלב, בלע (1938);
19: נ' מיפלב, הגלוסקה של האם (1938);
20: נ' מיפלב, פרחי עץ החיים. סוד החכם (1938).
משחק T שלבי

משחק חוזר T שלבי בתורת המשחקים, הוא מודל פשוט של משחקים בו השחקנים משחקים פעם אחר פעם אותו משחק חד שלבי.
בפרט, הפעולות האפשריות לשחקנים, כמו גם פונקציית התשלומים שלהם, אינן משתנות עם הזמן, ואינן תלויות במהלך המשחק. לעומת משחקים חד-שלביים, הממדלים מצבים שבהם האינטראקציה בין השחקנים היא חד-פעמית, ולאחר שהיא מסתיימת, אין לה כל השפעה על אינטראקציות נוספות בין השחקנים, במקרים רבים האינטראקציה בין השחקנים אינה מסתיימת לאחר מפגש אחד, ומכיוון שהשחקנים חוזרים ומשחקים אחד עם השני פעם אחר פעם, עולות תופעות התנהגותיות שונות במשחק חוזר רב-שלבי.
תכונות המשחק החוזר ה T שלבי

המשחק החוזר מאפשר לשחקנים לשתף פעולה. מכיוון שהשחקנים יכולים להתנות את פעולותיהם בכל שלב במה שקרה בשלבים קודמים, שחקן יכול לאיים על יריביו, שאם לא ישתף איתו פעולה, הוא ישחק בעתיד בפעולות הפוגעות בהם, ולעיתים הוא אף יכול להוציא את האיום אל הפועל, כלומר לבצע "ענישה". למשל, בית דפוס יכול להודיע ליצרן נייר שאם לא יוריד את מחיר הנייר ב-10%, הוא יפסיק לרכוש ממנו נייר.
מכיוון שהמשחק חוזר, שחקנים יכולים לפתח מוניטין. חנות ספורט למשל, יכולה לפתח מוניטין כשהסחורה שהיא מוכרת טובה או זולה.
הנחת חוסר השינוי בזמן של הפעולות האפשרויות לשחקנים ופונקציות התשלומים שלהם, שהנחנו קודם, היא מאוד מגבילה, ובמקרים רבים אינה מתקיימת, לאור הדוגמאות שהצגנו למעלה. למשל, ספקי נייר חדשים נכנסים לשוק וספקי נייר קיימים עוזבים את השוק, וקבוצות כדורגל יורדות לליגה נמוכה יותר או עולות לליגה גבוהה יותר.
המודל

משחק חוזר בנוי על משחק בסיסי המגדיר אותו, כלומר, המשחק שאותו השחקנים משחקים שוב ושוב. נכנה את המשחק הבסיסי בשם "המשחק החד-שלבי", ונניח שהוא נתון בצורה אסטרטגית על ידי  \Gamma =(N,(S_{i})_{i\in N},(u_{i})_{i\in N}) כאשר  N=\{1,2,...,n\} היא קבוצת השחקנים,  S_{i} היא קבוצת הפעולות של שחקן  _{i}, ו- u_{i}:S\rightarrow R היא פונקציית התשלומים החד-שלבית של שחקן i, כאשר  S=S_{1}\times S_{2}\times \cdot \cdot \cdot \times S_{n} היא קבוצת וקטורי הפעולות.
במשחק חוזר נפגשים אותם השחקנים שוב ושוב מספר פעמים, ובכל פעם משחקים את אותו משחק בצורה אסטרטגית. כדי לתאר באופן מלא משחק חוזר, יש לומר גם כמה שלבים המשחק נמשך. בנוסף, מכיוון שבכל שלב השחקנים מקבלים תשלום, יש לציין כיצד השחקנים מעריכים את סדרת התשלומים שהם מקבלים. כלומר, כיצד כל שחקן משווה בין סדרת תשלומים אחת לסדרת תשלומים אחרת.
היסטוריות ואסטרטגיות

מכיוון שבמשחק חוזר השחקנים נפגשים פעם אחר פעם, הם צוברים אינפורמציה אחד על השני ככל שהמשחק מתקדם. המידע העומד לרשותו של כל שחקן בשלב  t+1 הוא הפעולות ששיחקו כל השחקנים ב-  t השלבים הראשונים של המשחק. לכן נגדיר לכל  t\geq 0 את אוסף ההיסטוריות ה- t שלביות כ: 
 H(t)=S^{t}=S\times S\times \cdot \cdot \cdot \times S
( t פעמים)
עבור  t=0 אנו מזהים  H(0)=\{\emptyset \}, כאשר  \emptyset  היא ההיסטוריה בתחילת המשחק, שאינה מכילה אף פעולה. היסטוריה ב-  H(t) תסומן לעיתים ב- hולעיתים ב-  (s^{1},s^{2},...,s^{t}), כאשר  s^{j}=(s_{i}^{j})_{i\in N} הוא וקטור הפעולות ששוחק בשלב  j.
אסטרטגיה עבור שחקן  i היא תוכנית פעולה שאומרת לשחקן איזו פעולה מעורבת הוא אמור לשחק אחרי כל היסטוריה אפשרית.
אסטרטגיית התנהגות

אסטרטגית התנהגות עבור שחקן  i במשחק ה- T שלבי היא פונקציה המתאימה לכל היסטוריה באורך קטן מ-T פעולה מעורבת :
 \tau _{i}:\bigcup _{t=0}^{T-1}H(t)\rightarrow \Sigma _{i}
קבוצת אסטרטגיות ההתנהגות של שחקן  i המשחק ה-T שלבי מסומנת ב \Sigma _{i}^{T}.
המשפט העממי

המשפט העממי, או The folk theorem, הוא משפט חשוב בנושא משחקים חוזרים. נניח כי לכל שחקן  i\in N יש שיווי משקל  \beta (i) במשחק החד-שלבי  (N,(S_{i})_{i\in N},(u_{i})_{i\in N}) המקיים  u_{i}(\beta (i))>{\bar {v}}_{i}. אזי לכל  \epsilon >0 קיים  T_{0}\in N כך שלכל  T\geq T_{0} ולכל וקטור תשלומים אפשרי וסביר פרטית  x\in F\cap V קיים שיווי משקל  \tau  במשחק ה-T שלבי שהתשלום המתאים לו קרוב עד כדי  \epsilon ל-  x:
\|\gamma ^{T}(\tau )-x\|_{\infty }<\epsilon
משחק חוזר מהוון

בהגדרת המשחק ה-T שלבי הנחנו כי כל שחקן מנסה למקסם את תוחלת סכום התשלומים שהוא מקבל בכל שלבי המשחק. בפרט, אם משה מקבל עשרת אלפים שקלים היום, ויעקב מקבל עשרת אלפים שקלים בעוד שנה, הנחנו כי מצבם של שני השחקנים זהה. במציאות, הנחה זו אינה מתקיימת: אם משה ישקיע את כספו בבנק, כסף זה יצבור ריבית (נאמר של 5%), ולכן בעוד שנה יהיו למשה 10,500 שקלים - מצבו יהיה טוב יותר ממצבו של יעקב. לכן במודלים כלכליים מקובל להניח כי השחקנים אינם ממקסמים את סכום התשלומים שלהם, אלא סכום מהוון של התשלומים, הלוקח בחשבון את הריבית שאותה יכולים השחקנים לקבל עבור כספם.
הגדרה
יהי  \Gamma =(N,(S_{i})_{i\in N},(u_{i})_{i\in N}) משחק חד-שלבי ויהי  \lambda \in (0,1). המשחק המהוון  \Gamma _{\lambda } (עם קבוע היוון  \lambda ) המתאים ל- \Gamma  הוא המשחק  \Gamma _{\lambda }=(N,(\Sigma _{i}^{T})_{i\in N},(\gamma _{i}^{\lambda })_{i\in N}).
מההגדרה נובע כי וקטור אסטרטגיות  \tau  הוא שיווי משקל ב- \Gamma _{\lambda } אם לכל שחקן  i\in N ולכל אסטרטגיה  \tau _{i}^{'} שלו מתקיים:
\gamma _{i}^{\lambda }(\tau )\geq \gamma _{i}^{\lambda }(\tau _{i}^{'},\tau _{-i}).
במקרה כזה, הווקטור הוא תשלום שיווי משקל ב- \Gamma _{\lambda }.
נוח כאן להניח כי המשחק החוזר הוא אינסופי.
תשלום מהוון
יהי  \lambda \in (0,1) מספר ממשי, ויהי  \tau =(\tau _{i})_{i\in N} וקטור אסטרטגיות במשחק האינסופי. התשלום המהוון תחת  \tau  לשחקן  i הוא:
\gamma _{i}^{\lambda }(\tau )=E_{\tau }[(1-\lambda )\sum _{t=1}^{\infty }\lambda ^{t-1}u_{i}^{t}]
הקבוע  \lambda  נקרא קבוע היוון (discount factor).
הסבר
החזקה  \lambda ^{t-1} מביעה את העובדה שתשלום של 1 מחר, שקול לתשלום של  \lambda  היום, תשלום של 1 מחרתיים שקול לתשלום של  \lambda ^{2} היום, וכו'. מכיוון ש- (1-\lambda )\sum _{t=1}^{\infty }\lambda ^{t-1}=1, התשלום המהוון הוא ממוצע משוקלל של התשלומים היומיים, עם משקלות היורדים בקצב גאומטרי. כאשר  \lambda  קרוב לאפס,  1-\lambda  (המשקל של התשלום בשלב הראשון) גדול יחסית ל- \lambda  (המשקל של התשלומים בכל שאר השלבים), ולכן התשלום בשלב הראשון חשוב ביותר: השחקן חושב על היום, ומוכן לוותר על תשלומים גבוהים בעתיד. כאשר  \lambda  קרוב ל-1 המשל של שלב  t קרוב יותר לזה של שלב  t+1, ולכן השחקן "סבלני" - הוא יהיה מוכן לוותר בשלב מסוים כדי לקבל רווח גדול יותר בעתיד הקרוב.
הכפל ב- (1-\lambda )הוא גורם נירמול המבטיח שנקבל מספר המבטא מעין "תוחלת תשלום לשלב".
משחק חוזר מהוון > המשפט העממי עבור המשחק המהוון

לכל  \epsilon >0 קיים  \lambda _{0}\in (0,1) ולכל וקטור  x\in F\cap V קיים שיווי משקל  \tau  ב- \Gamma _{\tau } המקיים:
\|\gamma ^{\lambda }(\tau )-x\|_{\infty }<\epsilon
דוגמה למשחק חוזר

דילמת האסיר החוזרת
דילמת האסיר היא המשחק החד שלבי עם שני שחקנים הנתון על ידי מטריצת התשלומים המופיעה בתרשים הבא:
לשני השחקנים, הפעולה D שולטת חזק על הפעולה C, ולכן במשחק החד שלבי שיווי המשקל היחיד הוא (D,D). 
נתבונן עתה במקרה שבו השחקנים משחקים את המשחק פעמיים, ובפעם השנייה הם יודעים מה שיחקו בפעם הראשונה. בתיאור המצב כמשחק בצורה רחבה יש בעץ קבוצות ידיעה מכיוון שבכל שלב השחקנים בוחרים פעולות באופן סימולטני. בתרשים הבא, בכל עלה מופיע סך התשלומים בשני השלבים של השחקנים.
מה הם שיוויי המשקל במשחק זה? 
בדיקה ישירה מראה שוקטור האסטרטגיות שבו השחקנים חוזרים על שיווי המשקל החד-שלבי (D,D) פעמיים הוא שיווי משחק במשחק הדו-שלבי. זהו מקרה פרטי של טענה כללית יותר האומרת שכל וקטור אסטרטגיות שבו, בכל שלב, השחקנים משחקים שיווי משקל במשחק החד-שלבי, הוא שיווי משקל במשחק ה-T-שלבי. 
במקרה שלפנינו, נראה כי בכל שיווי משקל במשחק החוזר הדו-שלבי השחקנים משחקים (D,D) בשני השלבים. אכן, נניח בשלילה שיש שיווי משקל שבו בהסתברות חיובית ישנו שלב שבו השחקנים אינם משחקים (D,D). יהי  t\in {1,2} השלב האחרון שבו השחקנים בהסתברות חיובית אינם משחקים (D,D). נראה כי אסטרטגיה כזו אינה יכולה להיות שיווי משקל.
מקרה ראשון: t = 1. 
נתבונן באסטרטגיה של שחקן 1 שבה בשני השלבים הוא משחק D. נראה כי התשלום לשחקן 1 עלה. מכיוון ש D שולטת חזק על C, התשלום לשחקן 1 בשלב הראשון עלה. מכיוון שלאחר שלב t השחקנים היו אמורים לשחק (D,D) (מכיוון ש-tהוא השלב האחרון שבו לא משחקים (D,D)), התשלום לשחקן 1 בשלב השני היה אמור להיות 1. מכיוון שבאסטרטגיה החדשה הוא משחק בשלב השני D, הרי שהתשלום לו הוא 1 או 4 (תלוי אם שחקן 2 משחק D או C), ובכל מקרה הוא אינו מפסיד בשלב השני. לכן סכום התשלומים של שחקן 1 במשחק עלה.
מקרה שני: t = 2. נתבונן באסטרטגיה של שחקן 1 שבה הוא משחק בשלב הראשון כפי שמורה לו האסטרטגיה המקורית, ובשלב השני הוא משחק D. התשלום לשחקן 1 בשלב הראשון אינו משתנה, אך מכיוון ש-D שולטת על C, התשלום לשחקן 1 בשלב השני עלה. לכן בסך הכל סכום התשלומים של שחקן 1 עלה.
לקריאה נוספת

שמואל זמיר, מיכאל משלר, אילון סולן, תורת המשחקים, מאגנס, 2008
דילמת האסיר הדו שלבית
נוזלי גוף

תאי נוזלים תוך-תאיים וחוץ-תאיים. תא הנוזלים החוץ-תאי מחולק לנוזל הבין-תאי ולתאי הנוזלים התוך-וסקולריים.
נוזלי גוף או נוזלים ביולוגיים הם נוזלים הקיימים בתוך גוף האדם. בגברים מבוגרים בריאים רזים, אחוז המים בגוף נע בין 60 ל-67 ממשקל הגוף הכולל. האחוז מעט נמוך יותר אצל נשים (52–55%). אחוז הנוזל המדויק ביחס למשקל הגוף, עומד ביחס הפוך לאחוז השומן בגוף. לגבר רזה במשקל 70 ק"ג, למשל, יש כ-42 (42–47) ליטר מים בגופו.
גוף המים הכולל מחולק לתאי נוזלים, בין תא הנוזל התוך תאי (אנ') ותא הנוזל החוץ-תאי היחס הוא שניים על אחד.
תאים לפי מיקום

נוזל תוך תאי (ICF) (אנ'), המורכב מציטוזול ונוזלים בגרעין התא
נוזל חוץ תאי
נוזל תוך פלזמה (דם)
נוזל חוץ תאי
נוזל לימפה (אנ')
בריאות

נוזל גוף הוא המונח המשמש לרוב בהקשרים רפואיים ובריאותיים. שיטות רפואה, בריאות ציבוריות והיגיינה אישית מודרניות מתייחסות לנוזלי הגוף כלא נקיים. הסיבה לכך היא שהם יכולים להיות וקטורים למחלות זיהומיות, כגון מחלות המועברות במגע מיני או מחלות הנישאות בדם (אנ'). אמצעי זהירות אוניברסליים (אנ') ומין בטוח מנסים להימנע מחילופי נוזלי גוף. ניתן לנתח נוזלי גוף במעבדה רפואית על מנת למצוא חיידקים, דלקות, סרטן ועוד.
בריאות > דגימות קליניות

דגימות קליניות מוגדרות בדרך כלל כחומרים לא זיהומיים של בני אדם או בעלי חיים, כולל דם, רוק, הפרשות, רקמות גוף ונוזלי רקמות, וגם תרופות שהן מוצרי דם (אנ'). בהקשרים רפואיים, מדובר בדגימה שנלקחת לאבחנה, ולזיהוי מחלה או מצב.
בריאות > דגימה

דגימה של נוזלי גוף כוללות:
דגימת דם בבדיקת דם, כולל:
דגימת דם עורקית, כמו ניקור עורק רדיאלי (אנ')
נטילת דם ורידי
ניקור מותני לדגימת נוזל מוחי
Paracentesis (אנ') לדגימת נוזל הצפק (אנ')
Thoracocentesis (אנ') לדגימת נוזל פלאורלי (אנ')
בדיקת מי שפיר לדגימת מי שפיר
ראו גם

מספר ההתרבות הבסיסי
ברבק
ארבע הליחות
היגיינה
דרכי היטהרות מטומאה